Guggenheim Urdaibai gatazka

thumb|300x300px|Urdaibai, Bizkaia, Euskal Herria

**Guggenheim Urdaibai gatazka** Urdaibain (Bizkaia) Euskal Autonomia Erkidegoko erakunde publikoen laguntzaz Solomon R. Guggenheim estatubatuar fundazio pribatuaren museo bat eta haren inguruko turismorako azpiegiturak eraikitzeko proiektuaren inguruan sortutako polemika izan zen. Aukeratutako lekua Sukarrietan dago, biosfera erreserba baten barruan, lehenik hezegunea eta gero industrialdea izandako toki batean, bioaniztasun handiko hezegune batzuen gainean. EAJ alderdiak hartu zuen lidergoa Guggenheim Urdaibai museoaren proiektuaren sustapenean, eta Busturialdeko ekonomia suspertzeko aukera paregabe gisa aurkeztu zuen. Horren aurrean, ekologistek zein tokiko eragile askok aurkako jarrera agertu zuten, nazioarteko babes figurak dituen naturagune baliotsu batean museo bat jartzeak zentzurik ez zuelakoan, are gehiago jakinda ziurrenera XXI. mendearen erdialderako (agian 2030erako) itsasoak estaliko duela museoa egin nahi den tokia. Azkenean, 2025eko abenduaren 16an, museoaren sustatzaileek egitasmoa "behin betiko" bertan behera uzten zutela iragarri zuten.

## Biosfera erreserba 
Urdaibaiko estuarioa Oka ibaiaren bokalean sortutako eremu naturala da, Busturialdea eskualdean (Bizkaia). Urdaibaiko biosfera erreserbak 22.000 hektarea biltzen ditu, eta 1984an UNESCOk MaB programan sartu zuen, biosfera erreserba izendatuta, alde batetik dibertsitate biologikoa, ondarea eta kultura-adierazpenak babestearren, eta, bestetik, garapen ekonomikoa ahalbidetzearren. Hala ere, eskualde-garapeneko plan eta proposamenek horiek ez zituzten bertako biztanleentzako aurreikuspenak bete. Aitzitik, ingurumenaren babesa garapen ekonomikorako oztopotzat hartu da gehienbat, eta eskualdea baliabide ekonomikoak dituzten kanpotarrentzako bizitegi-erakargarri bihurtu da, baita Bilboko aldiri moduko bat ere, non biztanle askok egunero lanera joan behar duten. Errealitate horren aurrean, eta administrazioek beste gizarte- eta ingurumen-gatazka batzuei behar beste erantzun eman ez dietenez, Urdaibain ezagutu egin dira erresistentziak eta alternatibak planteatu dituzten gizarte-kolektiboen inpaktuak, kontzientzia kritikoa eta ekintza eta eragina.

Egunean mahai gainean dagoen proiektua aurkeztu baino lehen, 2008an, Busturian egoitza zeukan satelite proiektua aurkeztu zen. Proiektua lehen aldiz mahaira ekarri zenean José Luis Ibarretxe (EAJkoa) zen lehendakaria eta Bizkaiko Foru Aldundiko diputatu nagusia José Luis Bilbao zen, EAJren aldetik. Orduan, Jose Luis Bilbaok iragarri zuen Bizkaiko Foru Aldundiak 100 milioi gorde zituela Urdaibain Guggenheim Fundazioaren beste museo bat (Bilbon lehendik dagoenaz gain) sortzeko. Bigarren Guggenheim museoa dezelerazio ekonomikoari aurre egiteko neurrien plan baten barruan zegoen. Azkenean, krisiaren etorrerak lehentasuna eman zion gobernuaren beste gastu batzuei. Momentu hartan (2008an) proiektu bakar gisa erakutsi zen, baina Bizkaiko Foru Aldundiak zatika aurkeztu du 2020an berreskuratutako proiektua; izan ere, proiektu hau Gernika eta Murueta kokalekuetan eraiki nahi dute. Handik aurrera hiru urtez geldirik egon zen, baina 2023an berriz aktibatu zuten. Horretarako, 2022ko uztailean, Foru Gobernuak eta Guggenheim Fundazioak Manhattango Cooper Robertson arkitektura-estudio bati eskatu zioten Sukarrietarako egindako aurreikuspenak eguneratzeko eta egoitza berriek nolakoak izan behar zuten zehazteko, baina orduan berriz ere gelditu zuten, eta bi urteko tartea utzi zuten proiektu hori bideragarria den ikusteko.

Kokapen aldaketa hori biosfera erreserbaren eremuen barruan sartzen da; izan ere, gaur egun, Urdaibaiko biosfera erreserbak 22.000 hektarea hartzen ditu, labar, mendi, hondartza, ibai eta lurpeko urez osotutako puzzlea izanik. Biosfera Erreserbaren lurraldean 22 udalerri daude, eta horietatik 19 Busturialdekoak dira: Ajangiz, Arratzua, Gautegiz Arteaga, Bermeo, Busturia, Elantxobe, Errigoiti, Ereño, Forua, Gernika-Lumo, Ibarrangelu, Kortezubi, Mendata, Morga, Mundaka, Murueta, Muxika, Nabarniz eta Sukarrieta. Ea da biosfera erreserbatik kanpo geratzen den eskualdeko udalerri bakarra. Gainerako hiruretatik, Amorebieta-Etxano Durangaldekoa da, Arrieta Uribe eskualdekoa, eta Munitibar Lea-Artibai eskualdekoa.

Proiektu berri honek polemika handia sortu zuen. Diputatu orokorrak adierazi zuen biosfera erreserbaren kontserbazioak museo berria tokiko ingurunearen eraldaketaren sinbolo orokor bihurtu behar duela, eta, horrela, jarduera kulturala, jarduera ekonomikoa, hirigintza, mugikortasuna eta bizi-kalitatea hobetuko direla, Busturialdean bizitzeko aukera gehiago emanez, baina elkarte ekologistek adierazi dute planak ez duela indarreko araudia betetzen eta proiektua herritarrei bizkarra emanda egin dela, ez ekosistema ez inguruko biztanleak kontuan hartu gabe. Honen aurka hainbat manifestaldi, kazerolada eta proiektuaren kontrako sinadura-bilketak aurrera eraman dira auzitegietara eraman arte. Horren aurrean, Bizkaiko Foru Aldundia tinko eutsi dio proiektuari buruzko ideiari, eta 2023an Europako berreskurapen-funtsekin finantzatzea ere pentsatu zuen.

## Gatazkaren azterketa 
### Tokiko eskala: Urdaibai eta hango herriak 
Proiektua babesten dutenek balizko onura ekonomikoak eta lanekoak nabarmentzen dituzte. Ikuspegi horren arabera, nazioarteko izen handiko museo bat eraikitzeak indarberritu egin lezake gazteen langabezia, emigrazioa eta Bilboko metropoli-eremuaren mendekotasun ekonomikoa bezalako erronkei aurre egiten dien eskualdea. Bilboko museoak 90eko hamarkadan turismoa dinamizatu eta Bizkaian inbertsio ekonomikoa sustatu zuen, eta eragin eraldatzailea aipatzen du termino horrek. Urdaibairi balioa handitzeko eta turismo- eta kultura-sare globalekin lotzeko aukera gisa ikusten dute museoa.

Bestalde, kontrakoek uste dute Guggenheimek inguruko iraunkortasun sozial eta ekologikoa mehatxatzen duela. Argudiatzen dutenez, sortutako enpleguak aldi baterakoak eta kualifikazio txikikoak izan litezke, eta horrek tokiko biztanlerian duten eragin positiboa mugatuko luke. Era berean, salatu dute biztanle dirudun berrien etorrerak eta turista gehiago etortzeak bizi-kostua handituko luketela, gentrifikazioa areagotuz. Eraldaketa horrek biztanle tradizionalak lekuz alda ditzake, komunitatearen dinamika sozialak aldatuz. Ikuspegi teorikotik, puntu honek Dianik eta Della Portak (2011) ekintza kolektiboko gatazketan helburu ekonomikoen eta tokiko gizarte-egituren artean deskribatzen dituzten tentsioak islatzen ditu.

Proiektuaren aurkako argudio nagusiak hiru gai nagusitan oinarritzen dira:
# Paisaia suntsitzea. Biosfera erreserbatzat babestutako gunea izanik, museoaren eraikuntzak ingurune naturalaren oreka ekologikoa hautsi dezakeela salatu dute talde ekologistak. Ingurumen-eragin horrek, Galtungen (1990) egiturazko biolentziaren kontzeptuaren arabera, gizartearen behar kolektiboen aurkako indarkeria adierazten du. 
# Gentrifikazioa. Inbertsio kultural eta turistikoak eskualdearen izaera tradizionala eraldatuko luke. Horrek, bertako bizilagunen lekualdatzea eragiteaz gain, Urdaibai bisitari eta inbertitzaileentzako erakargarri bilakatuko luke, bertako ekonomia eta gizartearen ezaugarri propioen kaltetan.
# Tokiko nortasuna galtzea. Guggenheim museoa globalizazio kulturalaren sinbolotzat jotzen da. Horren aurrean, hainbat bizilagun eta eragilek diote tokiko kultura-ondarea bigarren mailan geratuko litzatekeela eta bertako identitateak galera nabarmena jasango lukeela (Snow & Benford, 1992).

### Eskualde eskala: Bizkaia eta Euskadi 
Bizkaiko Foru Aldundia proiektuaren bultzatzaile nagusietako bat izan da, eta eskualdeko garapen ekonomiko eta kulturalarekin lotzen duen narratiba sustatu du. Hala ere, ikuspegi horrek kritikak eragin ditu Euskadiko beste puntu batzuetatik. Egiturari dagokionez, Bilbo eta inguruak Euskadiko epizentro ekonomiko eta kultural gisa finkatu dira, eta landa-eremuak posizio periferikoetan utzi dituzte. Guggenheimeko oposiziogileek argudiatzen dute dinamika horrek zentralizazio eredu bat erreproduzitzen duela, Bizkaiko hiriburuaren interesak landa-eremuen beharren gainetik lehenesten dituena. Fenomeno horrek Dianik (1994) "gizarteratze selektiboko esparru" gisa definitzen duena islatzen du; esparru horietan, baliabideak eta onurak botere-guneetan kontzentratzen dira.

Batasunaren ikuspegitik, Urdaibai guztion ondasuntzat hartzen da, eta egungo eta etorkizuneko belaunaldientzat gorde behar da. Gizarte mugimenduek museoa bertako biztanleekin zerikusirik ez duten interes ekonomikoekin lotzen duten diskurtsoak planteatu dituzte. Narratiba horien helburua "interpretazio-esparru diagnostiko" bat sortzea da (Snow & Benford, 1992), proiektuari lotutako ingurumen- eta gizarte-arriskuak nabarmenduz eta alternatiba iraunkor eta parte-hartzaileak sustatuz.

Imanol Pradales lehendakariak Guggenheim Urdaibai proiektua gauzatzearen aldeko jarrera irmoa hartu du, eta Busturialdea biziberritzeko duen garrantzi estrategikoa azpimarratu du. Pradalesek oraintsu egindako hainbat adierazpenetan azpimarratu duenez, proiektuak bi urteko luzamendua aurreikusten badu ere, museoaren patronatuak bideragarritasun ekonomikoa eta ingurumenekoa ebaluatzeko ezarritako luzamendua, bere administrazioak lehentasunezkotzat jotzen du legegintzaldi honetarako. Gainera, proiektua EAJren eta PSE-EEren arteko koalizio programaren parte da. Era berean, Guggenheim Urdaibai biosfera erreserbako ingurumen-arazo historikoei aurre egiteko tresnatzat du, eskualdeko garapen sozioekonomiko eta turistiko jasangarrirako motor gisa proposatuz. Proiektua “arreta, lasaitasun, zuhurtzia eta bermeekin” egin behar dela defendatu du, ingurumen-araudiak errespetatuz eta herritarren parte-hartzea sustatuz, hobekuntzak integratzeko eta oposizioko sektoreen kritikei erantzuteko.

Elixabete Etxanobek bere aldetik, proiektu horrek eremu degradatuak eraldatu nahi dituela adieraz du, besteak beste,  Dalia fabrika zaharraren lur kutsatuak, esaterako, ingurumena lehengoratzeko jardueren bidez. Gainera, azpimarratu du esku-hartzeak irizpide iraunkorren arabera egingo direla, Urdaibaiko biosfera erreserbaren sentsibilitate ekologikoa errespetatuz.

#### Euskal Herria Bildu 
EH Bilduk zorrotza egin dio proiektuari, eta Guggenheim Urdaibai proiektuaren aurkari nagusietako bat da. EH Bilduren diskurtsoa  bi ardatz nagusitan bereizten da: alde batetik, ingurumenaren defentsa eta prozesu benetan parte hartzaile baten exijentzia. Ikuspegi horretatik, proiektuak "inposatutako" garapen eredu bat irudikatzen duelako, Busturialdearen benetako beharrak ezagutzen ez dituena eta UNESCOk babestutako Urdaibaiko biosfera erreserbaren iraunkortasuna mehatxatzen duena. Eusko Legebiltzarrean, Oihana Etxebarrietak gidatu ditu EH Bilduk egitasmoari egindako kritikak, eta zalantzan jarri ditu haren bideragarritasun ekonomikoa eta eragin ekologikoa. 2024ko urrian, EHBilduk mozio bat aurkeztu zuen Eusko Jaurlaritzari proiektuaren egoerari eta izan zitzakeen eraginei buruzko txosten zehatz bat argitara zezala eskatzeko. Etxebarrietaren arabera, "erakundeek kontuak eman behar dituzte, eta tokiko komunitateek benetako erabakitzeko boterea dutela bermatu behar dute".

Pello Otxandiano EH Bilduren lehendakarigaia kritiko azaldu da Urdaibaiko Guggenheimaren proiektuarekin, batez ere ingurumenean duen eraginagatik eta gizartean adostasun faltagatik. Duela gutxi egindako elkarrizketa batean adierazi zuenez, "harrituta" dago proiektuaren garapenarekin, proiektuaren argitasuna zalantzan jartzen du eta Urkullu lehendakariaren antzeko jarrera partekatzen du: "Ez dakigu ondo zein den proiektua", zehazki. Horrek erakusten du eszeptizismoa dagoela, ez bakarrik planifikazioari buruz, baita proposamenean parte hartzen duten erakundeen gardentasunari buruz ere. 

Horrez gain, Urdaibai gune babestua izanik, museo proiektua finantzatzeko opakutasuna eta biosfera erreserba desnaturalizatzeko aukera kritikatu dute. EHBilduren ustez, horrelako proiektuek "interes pribatuak bultzatzen dituzte publikoen gainetik", eta garapen iraunkorrean eta herritarren parte-hartzean oinarritutako alternatibak planteatzen dituzte. Urdaibaiko Guggenheimen aurkako jarrera berretsi du, museoak turismo masiboan eta kultura elitistan oinarritutako eredu ekonomikoa sinbolizatzen duela argudiatuta, bere alderdiak sustatutako iraunkortasun eta justizia sozialaren printzipioen aurka doana. Hainbat adierazpen publikotan, EHBilduko kideek aipatu dute Urdaibai, biosfera erreserba den heinean, ingurumena eta tokian tokiko beharrak errespetatuko dituen garapen eredu batera bideratu beharko litzatekeela. Interes zentralizatuei erantzuten dieten megaproiektuen ordez, tokiko ekonomia indartuko duten politikak lehenesteko deia egin du.

EH Bilduk, orobat, Busturialdean herri batzarrak antolatzearen alde egin du, bizilagunak ahalduntzeko eta eztabaida ireki eta gardena sustatzeko tresna gisa. Ordezkarien hitzetan, "herritarrei kontsulta egiteaz gain, azken hitza izan behar dute" proiektuari buruz.

#### PSE-EE 
PSEk EAJren antzeko ikuspegia du, proiektuak eskualderako eta Euskadi osorako onura ugari ekarriko dituela defendatzen baitu.

Gorrotxategik salatu du proiektuak ez duela zilegitasun sozialik, eta "berehala gelditzeko" eskatu du. Urriko mobilizazioaren osteko hitzaldian esan zuen herritarren gaitzespena instituzioek beren lehentasunak birplanteatu behar dituzten seinale argia dela. Elkarrekin Podemos-IUk ekonomia berdea eta turismo jasangarria sustatzeko ekimen alternatiboetan inbertitzea proposatu du, Urdaibaiko biodibertsitatea arriskuan jarri gabe.

### Gizarte mugimenduak 
Gizarte mugimenduak eta talde ekologistak funtsezko pieza izan dira Urdaibaiko Guggenheimen proiektuaren aurkako jarreran, eta argudio nagusiak izan dira ingurumenaren babesa, eragin sozioekonomikoa eta herritarren parte-hartzea.

#### SOS Gaztelugatxe eta eskualdeko eragileak 
SOS Gaztelugatxe proiektuaren aurkako kritiken buru izan da, eta nabarmendu du Guggenheim Urdaibai bezalako eremu babestu batean handitzeak urratu egiten dituela eskualdea ezaugarritzen duten ingurumena zaintzeko printzipioak. SOS Gaztelugatxek argudiatu du balio ekologiko handiko eremuetan eraikitzeak, Muruetako eta Gernikako paduretan, esaterako, arriskuan jartzen duela ez bakarrik tokiko biodibertsitatea, baita eskualdeko oreka sozioekonomikoa ere. Salatu dute museoak erakar lezakeen turismo masiboak tokiko azpiegituren gaineko presioa areagotuko lukeela, eta herritarren landa bizimodua aztoratuko lukeela.

#### Greenpeace 
Greenpeace talde ekologista urrats bat haratago joan da, proiektuaren aurkako demanda formal bat jarri baitu, Espainiako Erresumako Kostaldeei buruzko Legea (1998ko uztailaren 28ko 22/1998 Legea) urratzen duela eta klima aldaketak eragindako uholdeen ondorioz kaltetuak izan daitezkeen ekosistema sentikorrak arriskuan jartzen dituela argudiatuta. Greenpeaceren arabera, proiektuak ez ditu ingurumen-arriskuak bakarrik kontuan hartzen, eta interes pribatuak lehenesten ditu ongizate kolektiboaren gainetik. Urtean 140.000 bisitari baino gehiago izan litezkeela uste dute, eta horrek biosfera erreserbako inpaktu negatiboak areagotuko lituzke.

Greenpeacek Euskadin duen bozeramaile Lorea Floresek adierazi duenez, Guggenheim lurraldearen merkantilizazioan oinarritutako garapen eredu bat da, Urdaibai biodibertsitate gune gisa eta etorkizuneko belaunaldientzat ondasun komun gisa zaintzeko beharrarekin bateraezina. Adierazi du eremuak ingurune naturala eta garapen kulturala modu harmonikoan integratzen dituzten estrategiak behar dituela. Bestalde, nabarmendu du XXI. mendearen erdialderako (agian 2030erako) itsasoak estaliko duela museoa egin nahi den tokia.

2022ko azaroa: Bizkaiko Foru Aldundiak 40 milioi euro bideratu zituen Urdaibain Guggenheim proiektua garatzeko. Aurrekontu hori Unai Rementeria ahaldun nagusiak iragarritako hasierako estrategia baten zati izan zen. Ekitaldi horretan, Espainiako Gobernuak proiektuari Europako funtsak emateko konpromisoa hartu zuela ere aipatu zen. Baliabide horiek Teresa Ribera lehendakariordearekin egindako protokolo bati lotuta egongo lirateke, Urdaibaiko ingurunean ekimen jasangarriak garatzeko. Finantziazio horrek hasiera eman zion proiektuari, eta ingurumen- eta gizarte-kolektiboen kezkak eta protestak sortu zituen, biosferaren erreserban izan zezakeen eragina zalantzan jartzen baitzuten. Iragarpen horrek mobilizazio eta kritika oldea eragin zuen, eta hurrengo hilabeteetan luzatu ziren. Oposizioaren ardatza ingurumen-inpaktua, gardentasunik eza eta proiektuaren bideragarritasun soziala izan ziren, Urdaibai bezalako espazio sentikor batean. Protestek herritarrek ingurune naturalarentzat kaltegarritzat jotako eskala handiko proiektuekiko gero eta gaitzespen handiagoa irudikatu zuten. Greenpeacek Espainiako Gobernuari egindako eskaria, 2023ko azaroan aurkeztua. Greenpeacek demanda bat aurkeztu zuen Espainiako Gobernuaren aurka, argudiatuz Kostaldeei buruzko Legearen aldaketa, museoa eraikitzea ahalbidetuko lukeena, kontraesanean dagoela ingurumena babesteko nazioarteko araudiekin. Erakundeak azpimarratu zuen lege-aldaketa horrek interes pribatuen alde egiten duela UNESCOrekin hartutako konpromisoen gainean. Ekintza honen helburua proiektua eremu juridikotik geldiaraztea da, Urdaibai bezalako eremu babestu batean esku hartzea legez kanpokoa dela azpimarratuz.

2023ko urria: manifestazio jendetsua egin zen Gernikan, "Urdaibai ez dago salgai" goiburuarekin. Milaka pertsonak, kultur erakundek eta talde ekologistek parte hartu zuten, hala nola Greenpeacek, EH Bilduk eta Sumarrek. Protestak Guggenheim Bilbaoren urteurrenarekin bat egin zuen, oposizioa nazioartean ikusarazteko asmoz.

2023ko uztaila: Guggenheim Urdaibairen aurkako protesta bideoa. 2023ko uztailean, bideo bat zabaldu zen YouTube bezalako plataformetan. Bertan, Ernai eta herritarrek ekitaldi sinboliko bat antolatu zuten Urdaibaiko proiektuaren aurka protesta egiteko. Bideo horretan, Guggenheimek inguruko biodibertsitatean duen eragina salatu zen, proiektuak babestutako eremu naturalak suntsitzeaz gain, tokiko ondare kulturala ere ez zuela ezagutzen azpimarratuz. Horrelako ekintza bisualek eztabaida pizten jarraitu zuten.

2024ko otsaila: Guggenheim Bilbaora pintura jaurtiketa. Ekintzaile ekologistek pintura gorria eta horia jaurti zuten Bilboko Guggenheim Museoaren fatxadaren kontra. Urdaibain Guggenheim berria eraikitzearen aurkako protesta zuzena izan zen ekintza, oposiziogileek salatzen duten kultura- eta ingurumen-inpaktua sinbolizatuz. Manifestariek adierazi zuten pinturak "interes ekonomikoak lehenestearen ondorioak" irudikatzen zituela "ondare natural eta kulturalaren kontserbazioaren gainetik".

2024ko urriaren 19an: 2024ko urrian, Guggenheim Urdaibai Stop plataformak protesta masibo bat antolatu zuen Gernikan, eta 4.000 pertsona baino gehiago bildu ziren, Urdaibain Guggenheim eraikitzeko proiektuaren aurkako gizarte-mobilizazioaren ekitaldi esanguratsuenetako bat izan zena. "Urdaibai ez dago salgai" goiburuarekin, lapikoak eta kantak jarri zituzten martxan, Urdaibaiko biosferaren erreserba mehatxatzen zuen proiektua berehala gelditzeko eskatuz. Ekitaldi horrek inflexio-puntu argia markatu zuen proiektuaren aurkako borrokan, ikusgarritasun publiko nabarmena eta hainbat sektore politiko eta sozialen babesa lortu baitzituen. Protesta babestu zuten taldeen artean, Greenpeace bezalako erakunde ekologistak zeuden, proiektuaren ingurumen-inpaktuagatik kezkatuta, eta hainbat politikarik bat egin zuten geldiarazteko eskaerekin.

2025eko irailaren 18an: Guggenheim Urdaibai Stop plataformak maiatzean hasitako kanpainaren bukaeratzat, 31 herrialdetako unibertsitate, zientzia elkarte eta zentroetan zientzia alorrean diharduten 374 ikertzailek Urdaibaiko Guggenheim proiektua baztertzeko eskatu zuten. Haien esanetan, Guggenheim museo bat eraikitzeak ekarriko lukeen inpaktua oso larria izango litzateke. Museoaren ordez, Muruetako hezegunea lehengoratzea proposatu zuten, uretako hegaztiak kontserbatzen lagunduko lukeelako. Sinatzaileetako gehienak Europako unibertsitate eta zientzia arloko zentro eta erakundeetan lan egiten dute. Multzo handi bat Euskal Herriko Unibertsitatean, Klima Aldaketa Ikergai zentroan (BC3) eta Zientzia Ikerketen Espainiako Kontseilu Nagusian (CSIC) ari dira.

### Erakundeen erantzuna 
#### Eusko Jaurlaritza eta Bizkaiko Foru Aldundia 
Urdaibain Guggenheim berria eraikitzeko proiektua iragarri zenetik, Eusko Jaurlaritzako eta Bizkaiko Foru Aldundiko agintariek modu nabarmenean defendatu dute ekimen horren eragin positiboa, eskualdearentzat motor ekonomiko eta kultural gisa duen potentziala azpimarratuz. Iñigo Urkullu Euskal Autonomia Erkidegoko lehendakaria eta Unai Rementeria Bizkaiko ahaldun nagusia proiektuaren defentsaren abangoardian egon dira, eta nabarmendu dute Guggenheim museo berri bat sortzeak Euskadiren irudia indartu lezakeela lehen mailako helmuga turistiko gisa, Guggenheim Bilbaok 1997an ireki zenetik izan duen arrakastaren antzekoa.Agintariek argudiatu dutenez, Guggenheim berri hau tokiko ekonomia suspertzeko funtsezko inbertsioa izango litzateke, eraikuntzan eta lotutako zerbitzuetan enplegua sortuz, nazioarteko turistak erakartzeaz gain, eta horrek ostalaritzari eta merkataritzari mesede egin liezaieke. Ildo horretan, Rementeriak zenbait esku-hartze publikotan adierazi zuen Guggenheim Urdaibai bezalako proiektuak funtsezkoak direla Bizkaia eta Euskadi mapa kultural eta ekonomiko globalean kokatzen jarraitzeko. Hala ere, babes instituzional hori biziki kritikatu dute gizarteko hainbat sektorek, bereziki talde ekologistek, proiektuan Urdaibaiko ingurune naturala mehatxatzen dutela ikusten baitute, UNESCOren biosfera-erreserba bat, eta, beraz, biodibertsitaterako arriskutzat jotzen dute. Gainera, herri-kontsultarik edo herritarrek parte hartzeko prozesurik ez izateak herritar askoren gaitzespena eragin du, uste baitute horrelako erabaki handiak tokiko komunitateari kontsultatu behar zaizkiola. Urdaibaietz plataformak eta Ekologistak Martxan bezalako erakundeek salatu dute proiektua onartzeko prozesua ingurumen-ebaluazio egokirik gabe egin dela, eta erakundeei modu antidemokratikoan jokatzea leporatu diete. Erakundeen babesa kritikatu dute, halaber, ingurumen-adituen kezkak kontuan ez hartzeagatik. Izan ere, aditu horiek argudiatzen dute epe laburreko onura ekonomikoek ez luketela konpentsatuko tokiko ekosistemari epe luzean egindako kaltea. Kritika horien arabera, proiektuak ingurumena babesteko araudiak urra ditzake, baina tokiko agintariek ez dituzte beren planak funtsean aldatu, oposizio publikoa gero eta handiagoa den arren. Hala ere, gaur egun proiektua geldituta dago obren aurkako auzo-alegazio baten ondoren.

#### Tokiko gobernuak (udalak) 
Busturialdeko tokiko gobernuen eta udalen erantzuna Urdaibaiko Guggenheimen proiektuaren aurrean mistoa izan da, eta batzuetan zatitua, gaiaren konplexutasuna eta jokoan dauden interesak islatuz. Urdaibaitik gertu dauden udalerriak, hala nola Gernika, bereziki kritikoak izan dira ekimenarekin, lurraldeak ingurumenarekin eta natura-ondarearekin duen lotura dela eta. Zehazki, Gernikako udalerria da esku hartzeko eremutik gertuen dagoen udalerrietako bat, eta Urdaibai bezalako biosfera-erreserba batean museo hori eraikitzeak eragin ditzakeen ingurumen-inpaktuei buruzko kezkak azaldu ditu. Eremu hau bere balio ekologikoagatik zein kulturalagatik babestuta dago, eta hori dela eta, bertako bizilagun eta elkarte asko proiektuaren aurka agertu dira. 2022an, Urdaibaietz plataformak manifestazioak antolatu zituen Gernikan, proiektuak tokiko ekosistemarentzat eta biodibertsitatearentzat duen arriskuaz ohartarazteko. 

Oposizioa egon arren, Urdaibaiko Guggenheimen proiektuak defendatzaileak ditu, bereziki erakundeen eta enpresen esparruan. Horiek argudiatzen dute museoa eraikitzeak Busturialdeko garapen ekonomikoa bultzatuko lukeela eta Euskadiko marka turistikoa nazioartean indartuko lukeela, Guggenheim Bilbaoren arrakasta errepikatuz. Bizkaiko Foru Aldunditik, Unai Rementeria ahaldun nagusiak adierazi du proiektua aukera bat dela enplegua sortzeko eta despopulazioa eta zailtasun ekonomikoak izan dituen eremu bat biziberritzeko.

Gernikako Udala, bereziki, oso bokala izan da bere oposizioan, tradizio ekologista sendoa duelako eta Gerra Zibileko memoria kolektiboarekin lotura historikoa duelako. Horrek areagotu egiten du Urdaibaiko ondare naturalaren osotasunarekiko kezka. Gainera, udalerri horrek adierazi du proiektuari buruz hartutako erabakiak antidemokratikoak izan direla, ez baitituzte tokiko biztanleak behar bezala inplikatu erabakiak hartzeko prozesuan.

Busturialdeko tokiko udalak oso banatuta daude Urdaibaiko Guggenheim proiektuaren etorkizunari buruz. Batzuek aukera ekonomikotzat jotzen badute ere, beste batzuk, Gernikako Udala kasu, erabat aurka agertu dira, ingurumen-inpaktu posibleak eta herritarrekiko adostasun falta direla eta.

### Proiektuaren balizko doikuntzak edo birplanteamenduak 
#### Gizartearen eta ingurumenaren presioa 
Guggenheimen proiektuak Urdaibain eragindako gizarte- eta ingurumen-presioa esanguratsua izan da, eta eragin handia izan du proiektuaren inguruko eztabaida publikoan. Eusko Jaurlaritzak eta Bizkaiko Foru Aldundiak proiektua irmo defendatu duten arren (museoaren onura ekonomiko eta turistikoak nabarmentzen dira), gizartearen oposizioa nabarmen hazi da, batez ere talde ekologisten, tokiko plataformen eta ingurumen-inpaktuarekin kezkatuta dauden herritarren artean.

Ekologistak Martxan, Greenpeace eta Urdaibaietz bezalako talde ekologistak funtsezko eragileak izan dira proiektuaren aurkako mobilizazioan. Talde horiek hainbat protesta-ekintza antolatu dituzte, besteak beste, manifestazioak, kontzentrazioak eta kanpainak sare sozialetan. Adibidez, Urdaibai inguruko herrietan (Gernikan, esaterako) martxak deitu dituzte behin baino gehiagotan, eta informazio-kanpainak egin dituzte proiektuak inguruko biodibertsitatean dituen ondorio kaltegarriez ohartarazteko. Talde horiek azpimarratu dutenez, Guggenheim eraikitzeak kalte itzulezinak eragin diezazkioke balio ekologiko handiko naturagune bati, Urdaibaiko biosfera erreserbari. Erreserba Euskal Autonomia Erkidegoko eremu natural garrantzitsuenetako bat da, fauna eta flora aberatsekoa, eta UNESCOk munduko intereseko izendatu du bertako ekosistema.

Manifestazioez gain, talde horiek sare sozialak ere erabili dituzte beren mezuak anplifikatzeko tresna boteretsu gisa. Twitter, Facebook eta TikTok plataformetan egindako kanpainek pertsona asko mobilizatzeko eta proiektuaren bideragarritasunari buruzko eztabaida zabaltzeko balio izan dute. Greenpeace eta Ekologistak Martxan bereziki aktiboak izan dira salaketa publikoan, txostenak eta azterlanak erabiliz Guggenheimen eraikuntzarekin lotutako ingurumen-arriskuei buruzko argudioak indartzeko.

Kostaldeei buruzko Legeak, jatorrian itsasertzeko eremuak urbanizaziotik eta neurrigabeko ustiapenetik babesteko diseinatuak, arau zorrotzak ezartzen ditu kostaldeetatik gertu dauden eraikuntzetarako. Hala ere, euskal agintariek onartutako aldaketak babes horren hedadura murriztu zuen Urdaibaiko itsasertzeko zenbait zatitan, eta Guggenheimen proiektua lehen ingurumenaren zaintza handiagoa behar zuen eremu batean instalatzea ahalbidetu zuen. Lege-aldaketa hori museoaren eraikuntza arintzeko ahalegintzat hartu zuten askok, nahiz eta kokapenak zuzenean eragiten dien balio ekologiko handiko ekosistema bati eta UNESCOk aitortutako biodibertsitate handiko eremu bati.

Talde ekologista askok eszeptizismoz eta gaitzespenez ikusi zuten aldaketa, eta epe laburrean interes pribatu eta ekonomikoei mesede egiteko ingurumen-murrizketak saihesteko agintarien saiakera gisa interpretatu zuten. Ekologistak Martxanek, Greenpeacek eta beste erakunde batzuek —hala nola Urdaibaietz plataformak— salatu zuten aldaketa hori antidemokratikoa zela, herri-kontsulta egokirik gabe eta herritarren eta ingurumen-adituen kezkak kontuan hartu gabe egin baitzen. 

* Erradikalizazioa: Guggenheimeko defendatzaileen eta aurkarien arteko tentsioak areagotu egin daitezke, talde erradikalago batzuek erresistentzia zuzeneko metodoak erabiltzeko arriskuarekin, hala nola blokeoak, okupazioak edo lege-ekintza oldarkorragoak. Horrek liskar publiko eta polarizazio handiagoa ekar lezake, bereziki agintariek proiektuaren aurrerapenean jarraitzen badute kontzesiorik egin gabe. 

* Proiektuaren birplanteamendua: Oposizioak hazten jarraitzen badu, bereziki proiektuak lege-oztopo gehiagori edo herri-erresistentzia handiagoari aurre egiten badio, agintariek proiektuaren bideragarritasuna berriz aztertu beharko lukete epe luzera. Egoera horrek Guggenheimek eragin litzakeen gizarte-, ekonomia- eta ingurumen-inpaktuen berrikuspen sakona ekarriko luke, eta horrek funtsezko doikuntzak egitea edo proposamena bertan behera uztea ekar lezake.

Egungo egoerak iradokitzen du inplikatutako taldeen arteko polarizazioak gora egiten jarraitzen duela, eta proiektuaren etorkizuna erabaki politikoen eta presio sozialaren araberakoa izango dela, gatazkaren bilakaeran faktore erabakigarria izaten jarraitzen baitu.

## Erreferentziak 
## Kanpo estekak 
* *Berria*ren bideoa Youtuben.
* Guggeheim Urdaibai Stop koordinakundearen webgunea.